|  |  |
| --- | --- |
| Vejledning i bestilling  af plantesundhedscertifikat for frø til udsåning.  Vejledning  Juni 2023 |  |
|  |  |

**Kolofon**

hjkhjk

**Vejledning i bestilling af plantesundhedscertifikat for frø til udsåning**

Denne vejledning er redigeret af Ulla Katja Thybo, Planter & Biosikkerhed, Landbrugsstyrelsen, Juni 2023

Bidragyder(e): Planter & Biosikkerhed

**Ministeriet for Fødevarer, Landbrug og Fiskeri**

Landbrugsstyrelsen   
Nyropsgade 30  
1780 København V  
Tlf.: 33 95 80 00   
E-mail: mail@lbst.dk  
Websted: [www.lbst.dk](http://www.lbst.dk)

ISBN (web) 978-87-7120-291-5

Indhold

[1. Indledning 5](#_Toc944750)

[2. Hvad er et plantesundhedscertifikat 5](#_Toc944751)

[3. I hvilke tilfælde kan certifikatet udstedes 5](#_Toc944752)

[4. Indsendelse af ansøgning og kontaktmuligheder 6](#_Toc944753)

[5. Plantesundhedskrav fra importlandet 6](#_Toc944754)

[6. Dokumentation 7](#_Toc944755)

[7. Udfyldelse af de enkelte punkter i ansøgningen 8](#_Toc944756)

[7.1 Afsender 8](#_Toc944757)

[7.2 Rekvirent 8](#_Toc944758)

[7.3 Modtager 8](#_Toc944759)

[7.4 Instruks om forsendelse af certifikat og regning 8](#_Toc944760)

[7.5 Transportmiddel 8](#_Toc944761)

[7.6 Rekvirentens interne reference 8](#_Toc944762)

[7.7 Indførselssted 8](#_Toc944763)

[7.8 Oprindelsessted 8](#_Toc944764)

[7.9 Beskrivelse af partiet 8](#_Toc944765)

[7.10 Mængde/styktal 9](#_Toc944766)

[7.11 Tillægserklæring 9](#_Toc944767)

[7.12 Bekæmpelse af skadedyr, svampe eller bakterier 9](#_Toc944768)

[7.13 Særlige krav knyttet til importlande 9](#_Toc944769)

[8. Ændringer til ansøgning eller certifikat 9](#_Toc944770)

[9. Modtagelse af certifikat 10](#_Toc944771)

[10. Bortkomne certifikater 10](#_Toc944772)

[11. Pris og regning 10](#_Toc944773)

# Indledning

Denne vejledning beskriver procedurerne for ansøgning om og udstedelse af plantesundhedscertifikat ved eksport af frø til udsåning.

Når du vil søge om et plantesundhedscertifikat for disse typer af planteprodukter, skal du være registreret som eksportør hos Landbrugsstyrelsen og anmelde din eksport via TRACES NT, som er et system for oprettelse af elektroniske plantesundhedscertifikater. Se mere på Landbrugsstyrelsens hjemmeside lbst.dk under virksomheder - import og eksport - eksport ud af EU - TRACES.

# Hvad er et plantesundhedscertifikat

Plantesundhedscertifikatet er en meddelelse fra eksportlandets plantesundhedsmyndighed til importlandets plantesundhedsmyndighed om, at de pågældende varer, der eksporteres, vurderes at overholde importlandets plantesundhedsregler.

På certifikatet kan der være en tillægserklæring, som mere præcis bekræfter et bestemt forhold, f.eks. at frøet er laboratorietestet og fundet fri for en given skadegører.

# I hvilke tilfælde kan certifikatet udstedes

Certifikatet kan udstedes på varer, der befinder sig i Danmark. I særlige tilfælde kan det dog være muligt at udstede et certifikat for varer, der har forladt landet. Dette kan kun lade sig gøre, hvis der er tale om produkttyper, hvor der ikke er nogen plantesundhedsmæssig risiko eller hvis Landbrugsstyrelsen f.eks. på baggrund af tidligere analyser eller kontroller er overbevist om varernes plantesundhedsmæssige status.

Plantesundhedscertifikater kan udstedes, hvis varerne opfylder importlandets plantesundhedskrav, og udstedes som hovedregel kun når det kræves af importlandet.

Der udstedes *kun* certifikater ved eksport til lande uden for EU, til såkaldte 3. lande.

Er der tale om eksport inden for EU kaldes certifikatet for Præ-eksportcertifikat. Dette er en meddelelse fra en EU plantesundhedsmyndighed i eksportlandet til EU plantesundhedsmyndigheden i importlandet om at varerne overholder det pågældende lands plantesundhedsregler for import og der er foretaget analyser og/eller avlskontrol med henblik på videre eksport.

# Indsendelse af ansøgning og kontaktmuligheder

Du kan læse mere om hvordan indsender ansøgningen om et plantesundhedscertifikat her:  
lbst.dk under virksomheder - import og eksport - eksport ud af EU - TRACES.

Hvis du har spørgsmål kan du sende dem til:

Mail: [sundhedfroe@lfst.dk](mailto:sundhedfroe@lfst.dk) - hvis du vil være sikker på, at vi har modtaget mailen, så sæt dit mailprogram op til at give en kvittering, når vi åbner den.

Alternativt kan den sendes til:

Fax: 45 26 36 13

Postadresse:

Landbrugsstyrelsen

Att.: Plantetilsyn

Augustenborg Slot 3

6440 Augustenborg

Du kan også ringe til vores vagttelefon på tlf. 45 26 37 07. Vagttelefonen vil altid være åben for indtaling af besked. Telefonen vil være åben for personlig betjening mellem kl. 9 og 14, hvor indtalte beskeder også vil blive behandlet.

# Plantesundhedskrav fra importlandet

Ved import af planter og planteprodukter har forskellige lande deres egne specifikke krav til varernes plantesundhedsmæssige tilstand.

**Det er eksportørens ansvar, at holde sig orienteret om modtagerlandenes plantesundhedskrav** og oftest vil importøren kunne hjælpe med at finde reglerne.

Landbrugsstyrelsen tilstræber at være opdateret med 3. landes plantesundhedskrav, og der er links til relevante sider på vores hjemmeside under virksomheder/import og eksport /eksport ud af EU/eksport af frø /3. landes plantesundhedskrav.

Plantesundhedskrav omfatter følgende forhold:

* liste over plantearter, der ikke må indføres
* liste over karantæneskadegørere
* krav om importtilladelse
* særlige krav til de enkelte plantearter

Listen over **plantearter, der ikke må indføres**, rummer ofte vigtige kulturplanter eller nære slægtninge til disse. Årsagen er, at importlandet bredt vil sikre sig mod indslæbning af sygdomme knyttet til disse arter.

Listen over **karantæneskadegørere** rummer videnskabelige navne på de skadegørere, som ikke må indføres i landet. Det kan f.eks. være alvorlige plantesygdomme, ukrudt eller lagerskadegørere, som ikke findes i landet eller som landet ikke ønsker spredt ved yderligere indførsel.

Mange lande kræver en **importtilladelse fra eksportlandets plantesundhedsmyndighed**, enten for import af alle eller visse arter af planter.

Eksempler på dette er f.eks. Kenya og Israel, som stiller krav om, at plantesundhedsmyndigheden i eksportlandet har set importtilladelsen, og at importtilladelsesnummeret er angivet på plantesundhedscertifikatet.

I tilladelsen kan der f.eks. være krav om, at planterne skal være dyrket på arealer/produktionssteder, der er fri for specifikke skadegørere, eller at planterne skal være undersøgt og fundet fri for sådanne.

Særlige **krav til de enkelte plantearter** kan f.eks. være krav om, at frø af en bestemt planteart skal være testet og fundet fri for en bestemt skadegører, eller at der under væksten er udført en plantesundhedsmæssig kontrol i frømarken.

# Dokumentation

Når du bestiller et plantesundhedscertifikat, skal evt. dokumentation sendes sammen med bestillingen. Der er brug for dokumentation i en række tilfælde, f.eks. hvis importlandet har krav om:

* avlskontrol
* frihed for bestemte skadegørere
* frihed for jord, ukrudt og lagerskadedyr
* importtilladelse
* tillægserklæring

Hvis importlandet kræver en specifik **tillægserklæring** på certifikatet, skal der indsendes dokumentation for det skrevne. Står der f.eks. ”the seeds have been tested and found free from xxx” skal der indsendes et analysebevis, der klart viser at frøene er testet og fundet fri for den pågældende skadegører.

Kræver importlandet **frihed for bestemte skadegørere**, som potentielt kan findes i varen, skal der indsendes dokumentation for at disse skadegørere ikke er tilstede i varen. Dette vil som regel være i form af et analysebevis eller en marksynsrapport.

Hvis importlandet kræver, at der har været udført en **avlskontrol** af planterne/forældreplanterne i vækstperioden, kræves en henvisning til en dansk avlskontrolrapport fra plantesundhedsmyndigheden eller kopi af en udenlandsk.

Kræves der **frihed for jord, ukrudt og visse lagerskadedyr** skal resultatet af en renhedsanalyse foreligge. Analysebeviset skal som hovedregel indsendes, men du **skal altid** kunne forevise det efter anmodning.

* Hvis resultatet af renhedsanalysen skal stå på certifikatet som en tillægserklæring, skal renhedsanalysen indsendes som dokumentation sammen med bestillingen.
* Specifikt for *Trogoderma spp., Anguina spp.* og andre lagerskadegørere: Hvis modtagerlandet kræver en tillægserklæring om frihed for disse arter skal dokumentation i form af en ”antalsbestemmelse med specifikationer”, for den potentielle skadegører indsendes. Hvis modtagerlandet ikke kræver en tillægserklæring, men lagerskadegøreren står på landets karantæneliste, kræves en renhedsanalyse som dokumentation.

Er der krav om **importtilladelse,** skal denne fremvises til eksportlandet og importtilladelsesnummeret skrives på plantesundhedscertifikatet. Kopi af tilladelsen samt evt. oversættelse, hvis tilladelsen ikke er på engelsk eller et af de skandinaviske sprog, skal derfor medsendes ved bestilling.

# Udfyldelse af de enkelte punkter i ansøgningen

Udfyld felterne i TRACES NT. I TRACES er alle felter med rød stjerne er obligatoriske. Du finder yderligere information her:  
lbst.dk under virksomheder - import og eksport - eksport ud af EU - TRACES.  
De fysiske papircertifikater udstedes kun i særlige tilfælde, hvor det ikke er muligt at udstede certifikatet via TRACES. **Alt skal udfyldes på engelsk.**

## Afsender

Her skal skrives, hvor varerne befinder sig. Der skal angives en fuldstændig dansk postadresse. Hvis et udenlandsk firma sender varer via et dansk transportfirma, kan der i feltet skrives det udenlandske firmanavn med angivelse af en dansk c/o-adresse.

## Rekvirent

Her oplyses hvem der ansøger om plantesundhedscertifikatet. Regning vil blive sendt hertil, og firmaet er juridisk ansvarlig for oplysningerne i ansøgningen.

Angiv en kontaktperson og telefonnummer, så vi kan ringe til dig, hvis der er spørgsmål til ansøgningen. Kontaktpersonen kan også angives i mailen.

For at kunne rekvirere plantesundhedscertifikater skal på pågældende virksomhed være registreret hos Landbrugsstyrelsen som eksportør, og betale årsgebyr. For mere om tilmelding se vores hjemmeside under virksomheder - import og eksport - eksport ud af EU - eksport af frø - Vejledning og blanketter.

## Modtager

Her skrives den udenlandske modtageradresse, adressen **skal** være i det land varerne eksporteres til. Her angives også et evt. transitland.

## Instruks om forsendelse af certifikat og regning

Hvis certifikatet skal sendes til en anden adresse, end den der er angivet i feltet ”afsenders navn og adresse”, så skriv det her.

## Transportmiddel

Skriv hvilken type transportmiddel varerne skal sendes med, f.eks. ”By ocean vessel”, ” By boat”, ” By aircraft”, ” By truck”, ” By mail”. Hvis muligt anføres skibsnavn, flynummer, bilnummer eller containernummer i dette felt. I tilfælde hvor transportmidlet skifter flere gange under vejs, skriv da det første. F.eks. angiv ” By ocean vessel” ved varer som starter med skib, og senere bliver læsset om en eller flere gange til f.eks. lastbil.

## Rekvirentens interne reference

Din reference på max. 8 karakterer, som Landbrugsstyrelsen vil skrive på fakturaen.

## Indførselssted

Skriv importland og indførselssted. Visse lande, f.eks. Rusland, har krav om at indførselsstedet angives. Adressen på modtager skal være i samme land som indførselsstedet. Her angives også evt. transitland.

## Oprindelsessted

Skriv i hvilket land (evt. region) plantematerialet er dyrket. Hvis materialet senere har været opbevaret i et andet land, hvor der kan være ”tilført” planteskadegørere, skal dette land også oplyses. F.eks. skrives for frø der er dyrket i Italien og pakket og/eller lagret i Danmark: ”Denmark (Italy)”. Er der partier fra flere forskellige lande på certifikatet, angives **alle** landene her.

## Beskrivelse af partiet

Oplysningerne i dette felt skal tjene til at identificere varepartiet og til at angive hvilke(n) planteart(er), der er tale om. Plantearternes videnskabelige navne skal anføres så specifikt som muligt.

Hvis der er flere forskellige oprindelseslande kan landene angives efter plantearternes videnskabelige navn.

Du må ikke skrive andre typer af oplysninger i feltet, f.eks. kan feltet ikke bruges til at beskrive varernes kvalitet, eller til at give andre handelsoplysninger som f.eks. bankoplysninger. Du må dog skrive én henvisning til andre handelsdokumenter, hvilket kan være nødvendigt, hvis varerne handles via remburs.

Hvis beskrivelsen af partiet er meget lang, kan denne indsendes som et bilag til plantesundhedscertifikatet, som vi vedhæfter som kopi. I feltet på plantesundhedscertifikatet skrives Please see attachment.

## Mængde/styktal

Skriv mængde/antal. Vægt skal angives som nettovægt. Husk altid at angive enhed, så det fremgår klart, hvorvidt det angivne er antal (f.eks. seeds/ pcs) eller vægt (f.eks g/ kg).

## Tillægserklæring

Tillægserklæringer skal være korte, præcise og må kun handle om varernes plantesundhedsmæssige tilstand. F.eks. må der ikke stå: ”fit for human consumption” eller ”not genetically modified”.

En tillægserklæring bør kun skrives på plantesundhedscertifikatet, hvis der er krav om det i importlandets plantesundhedsregler, f.eks. i importtilladelsen. Hvis det overvejes at reeksportere varen, kan erklæringen dog skrives, så også dette/disse landes regler overholdes. Du skal sende dokumentation for oplysningen sammen med anmodningen om certifikatet.

## Bekæmpelse af skadedyr, svampe eller bakterier

Beskriv en evt. behandling af varerne, f.eks. virksomt stof, koncentration, behandlingstid, tryk, temperatur. Dokumentation for at behandlingen er udført, skal kunne forevises.

Hvis produktet ikke har undergået en behandling skal felterne udfyldes med streger (-------).

## Særlige krav knyttet til importlande

Nogle importlande, f.eks. Rusland, har særlige krav til oplysningerne på plantesundhedscertifikatet. Læs mere på vores hjemmeside under virksomheder – import og eksport – eksport ud af EU – eksport af frø – 3. landes plantesundhedskrav.

# Ændringer til ansøgning eller certifikat

Ændringer til ansøgninger eller certifikater skal sendes skriftligt til Landbrugsstyrelsen pr. mail eller evt. pr. fax. Det gælder også for de elektroniske plantesundhedscertifikater, som er oprettet og sendt via TRACES. Brug gerne en henvisning til den oprindelige ansøgning. Ændringer kan kun foretages, så længe varerne er i Danmark. Har du modtaget det oprindelige certifikat, så skal du sende det tilbage til Landbrugsstyrelsen.

Postadresse:

Landbrugsstyrelsen

Att.: Plantetilsyn

Augustenborg Slot 3

6440 Augustenborg

Du vil blive opkrævet gebyr for udstedelse af et nyt certifikat medmindre det er Landbrugsstyrelsen, der har lavet en fejl i forhold til bestillingen.

# Modtagelse af certifikat

Vi sender plantesundhedscertifikatet med Quick-Post 2 arbejdsdage efter, at anmodningen om certifikatet er sendt via TRACES til Landbrugsstyrelsen, og under forudsætning af at Landbrugsstyrelsen har den tilstrækkelige dokumentation, som viser at varen opfylder importlandets krav til plantesundhed, så vi kan udstede plantesundhedscertifikatet. Certifikatet kan efter aftale sendes med kurer, dette skal da bestilles og betales af rekvirenten.

Hvis importlandet kan modtage det elektroniske plantesundhedscertifikat og ikke ønsker det fysiske plantesundhedscertifikat, udsteder Landbrugsstyrelsen ikke længere plantesundhedscertifikatet fysisk og det sendes ikke til eksportøren.

Åbningstid: Mandag - torsdag 9-16, fredag 9-15.30. Ansøgninger, der modtages inden for enhedens åbningstid, betragtes som modtaget samme dag. Ansøgninger, der modtages efter åbningstid, betragtes som modtaget førstkommende arbejdsdag.

# Bortkomne certifikater

Vi kan, mod gebyr for et nyt certifikat, udskrive et erstatningscertifikat/attestere en kopi. Du kan ansøge om det ved at indsende en ny ansøgning og her angive certifikatnummeret på det bortkomne.

Hvis certifikatet ikke er modtaget med posten kan vi udstede et erstatningscertifikat tidligst 2. postdag efter posten er afsendt. Du vil ikke blive opkrævet gebyr for dette certifikat.

# Pris og regning

Gebyret for udstedelse af plantesundhedscertifikat eller reeksportcertifikat er angivet i Landbrugsstyrelses prisliste for planter, som du finder på Landbrugsstyrelsens hjemmeside under virksomheder – frø og korn – priser – planter. Alle priser er ekskl. moms. Se også Bekendtgørelse om betaling for plantesundhedskontrol m.m.

Gebyret dækker blandt andet tidsforbrug på op til en halv time. Hvis vi har brugt mere end en halv time på at behandle din bestilling, kan du forvente at blive faktureret for ekstra tidsforbrug. Vi vil typisk fakturere for ekstra tid, hvis, vi f.eks. skal efterspørge dokumentation.

Du bliver indtil videre ikke faktureret for råd og vejledning om regler og/eller behov for dokumentation, som vi giver, inden din bestilling er sendt til os.

Vi sender fakturaer månedligt. Fakturaen rummer gebyr for bestilling af plantesundhedscertifikat samt evt. tillægstid.

Det årlige registreringsgebyr opkræves sammen med gebyret for det første bestilte plantesundhedscertifkat i kalendeåret.

|  |
| --- |
|  |

Landbrugsstyrelsen

Nyropsgade 30

1780 København V

www.lbst.dk